ЛъэпкъылI щыпкъэ
Зи гъащIэ псор къызыхэкIа адыгэ лъэпкъымрэ къыщалъхуа Къэбэрдей-Балъкъэрымрэ я ефIэкIуэныгъэм, зыужьыныгъэм, къэщIэрэщIэжыныгъэм хуэзыгъэтIылъа, хэкупсэ- лъэпкъыпсэу щыта ГубэщIыкI Владимир Исмэ-хьил и къуэр дунейм зэрехыжар гущIыхьэ тщыхъуащ.
Акъыл узэщIа зыбгъэдэлъа, жэуаплыгъэ ин зыхэлъ IэнатIэхэм бгъэдэта, зи лэжьыгъэм фIыщэу хэзыщIыкIыу щыта ГубэщIыкI Владимир лъэпкъ Iуэхум хуэгумащIэу сыт щыгъуи хущIэкъуащ къызыхэкIа лъэпкъым ифI илэжьыным. Абы хузэфIэкI къимыгъанэу и гупсысэ, къару хилъхьащ адыгэм и щIэин лъапIэхэр (хабзэр, щэнхабзэр) хъумэным, лъэпкъыр зэрыгъэубыдыным, адыгэм и пщIэр къэIэтыжыным.
Дунейпсо Адыгэ Хасэм и гъэзэщIакIуэ комитетым хэткIэрэ, илъэс куэдкIэ купщIафIэу лэжьащ. Къыхэгъэщыпхъэщ ГубэщIыкIым хэлъа гъэсэныгъэ нэсыр, утыкум щиIа пщIэ лъагэр, акъыл нэхур.
Апхуэдэ цIыху щыпкъэ зыфIэкIуэда ГубэщIыкIхэ я лъэпкъым, Владимир и унагъуэм, Iыхьлыхэм дадощыгъуэ.
ПщIэ къыфхуэзыщIу
АСЛЪЭНХЭ Алий,
КъШР-м и «Адыгэ Хасэ — Черкесский Парламент»
лъэпкъ-жылагъуэ зэщIэхъееныгъэм и тхьэмадэ.
